b'\n_START_ARTICLE_\nHarald Grandjean\n_START_PARAGRAPH_\nHarald Frederik Grandjean (17. oktober 1841 i K\xc3\xb8benhavn \xe2\x80\x93 16. april 1925 sammesteds) var en dansk officer og personalhistoriker, bror til Axel Grandjean._NEWLINE_Han var s\xc3\xb8n af konditor Christian Frederik Bredo Grandjean (1811-1877) og hustru Karen Caroline f. Toxv\xc3\xa6rd (1810-1899), blev sekondl\xc3\xb8jtnant i H\xc3\xa6ren 1867, premierl\xc3\xb8jtnant 1870, kaptajn 1882, i forst\xc3\xa6rkningen 1893 og fik afsked 1900 som karakteriseret oberstl\xc3\xb8jtnant. 13. februar 1891 blev han Ridder af Dannebrog og blev senere Dannebrogsmand._NEWLINE_Sammen med Johannes Madsen udgav han 1903 De Kgl. Danske Ridderordener: Personalhistorisk Festskrift udgivet i anledning af Hans Majest\xc3\xa6t Kong Christian Den Niendes 40 aarige Regeringsjubil\xc3\xa6um paa foranstaltning af H. F. Grandjean Oberstlieutenant (A. Christensen)._NEWLINE_Grandjean blev gift 28. maj 1880 i Garnisons Kirke med Anne Margrethe Christine Holm (21. januar 1858 i K\xc3\xb8benhavn \xe2\x80\x93 1954), datter af skibskaptajn, grosserer Henrik Peter Jakob Holm (d\xc3\xb8d 1869) og Henriette Magdalene Hansen (d\xc3\xb8d 1895)._NEWLINE_I 1896 k\xc3\xb8bte han en sommerbolig p\xc3\xa5 Strandvejen 366 i Esperg\xc3\xa6rde. Denne ejendom ejes fortsat af Harald Grandjeans efterkommere \xe2\x80\x93 og benyttes endnu kun som sommerbolig. Vinterm\xc3\xa5nederne tilbragte han i Bredgade i K\xc3\xb8benhavn._NEWLINE_Han er begravet p\xc3\xa5 Garnisons Kirkeg\xc3\xa5rd.'